Hallgatói balesetvédelmi szabályzat

## A HBSZ célja

* 1. A HBSZ rendelkezik az egyetem hallgatóira vonatkozó balesetvédelmi, tűzvédelmi és vagyonvédelmi előírásokról, a hallgatók munkavégzésének, munka- és tűzvédelmi oktatásának szabályozásáról, a balesettel összefüggésben álló hallgatói jogviszony szüneteléséről, a munkabalesetek bejelentéséről és kivizsgálásáról, valamint a vagyonvédelmi szabályokról.

## A HBSZ hatálya

* 1. A HBSZ hatálya az egyetemmel hallgatói jogviszonyban állókra – az intézmény használata, az elméleti oktatás, szakmai gyakorlat, nyári szünidő alatti munkavégzés, kutatómunka és a hallgatói jogviszony fennállása mellett a főiskolán végzett munka esetére –, valamint a hallgatókkal kapcsolatban valamennyi munkatársra kiterjed.
	2. A HBSZ előírásainak megszegése – a cselekmény, mulasztás vagy annak nyomán bekövetkezett eset súlyosságától és jellegétől függően – fegyelmi, szabálysértési, büntető, illetve polgári jogi eljárást vonhat maga után.
	3. A HBSZ-ben foglaltak be nem tartása esetén, fegyelmi eljárás indítása esetén a Hallgatói Fegyelmi és Kártérítési Szabályzat (a továbbiakban: HFSZ) szerint kell eljárni, amelynek hatálya kiterjed a hallgatók fegyelmi és kártérítési ügyeire.
	4. A HBSZ hatálya kiterjed a kollégiumokra is.

## Kapcsolódó dokumentumok

* 1. A HBSZ-hez kapcsolódó dokumentumok:
* a nemzeti felsőoktatásról szóló 2011. évi CCIV. törvény (a továbbiakban: Nftv.),
* a munkavédelemről szóló 1993. évi XCIII. törvény
* a tűz elleni védekezésről, a műszaki mentésről és a tűzoltóságról szóló 1996. évi XXXI. törvény
* a tűzvédelmi szabályzat készítéséről szóló 30/1996 (XII.6.) BM rendelet

## A hallgató kötelezettségei

* 1. A hallgató köteles az egyetemen tartózkodása során a használati szabályokat és magatartási követelményeket betartani.
	2. A HBSZ-ben, illetve a helyi előírásokban foglalt követelményeket, az oktató, illetve gyakorlatot, munkát vezető személy által szóban kiadott munka-, tűzvédelmi és vagyonvédelmi utasításokat be kell tartani.
	3. Baleset, tűzeset, nyilvánvaló bűncselekmény észlelése esetén riasztani kell a
* mentőket a 104
* tűzoltóságot a 105
* rendőrséget a 107 hívószámon.

A hívás sikertelensége esetén a 112 segélyhívószámot kell hívni.

(A hívások minden telefonról ingyenesek.)

* 1. A tűzjelzésnek tartalmaznia kell
* a tűzeset pontos helyét, az épület címet (helység, utca, házszám),
* a tűz kiterjedését, a tűzben részt vevő anyagok fajtáját,
* információt a veszélyeztetett személyekről,
* további veszélyhelyzet kialakulásának lehetőségét,
* a jelzést adó nevét és a használt telefonszámát.
	1. Az épületben tartózkodókat riasztani kell, és a rendelkezésre álló tűzoltó eszközökkel (kézi tűzoltó készülék, fali tűzcsap) meg kell kísérelni a tűz eloltását.
	2. A hallgatónak a veszélyhelyzet felszámolásában – életkora, egészségi, fizikai állapota alapján elvárható módon – részt kell vennie, és az erre vonatkozó utasításokat haladéktalanul végre kell hajtania.

## Kötelező érvényű használati szabályok és magatartási követelmények

* 1. A hallgató köteles az előírt helyen és időben oktatásra, tanulásra képes állapotban megjelenni.
	2. A hallgató az egyetem területén, a kollégiumokban tartózkodva mások egészségét és testi épségét, az egyetem vagyonát és a személyek magántulajdonát nem veszélyeztetheti, környezetszennyezést vagy környezetkárosítást nem követhet el.
	3. Minden hallgató jogosult arra, hogy a tanulmányai folytatásához szükséges biztonságos feltételek a rendelkezésére álljanak.
	4. A hallgató köteles a rendelkezésére bocsátott oktatási és munkaeszközök biztonságos állapotáról a tőle elvárható módon meggyőződni, azt rendeltetésének megfelelően és az oktató utasításai szerint használni.
	5. A hallgató köteles az egyetem laboratóriumainak laboratóriumhasználati rendjét betartani.
	6. Az egyetem területén a KRESZ szabályai érvényesek.
	7. Az egyetem székhelyén, Campusain és telephelyein, beleértve a parkolókat, parkokat is – a dohányzásra kijelölt helyek kivételével – dohányozni tilos!
	8. Cigarettacsikket, egyéb éghető anyagot eldobni, hulladékgyűjtőbe dobni nem szabad.
	9. Nem lehet étkezni az előadókban és a munkaterületeken.
	10. Az egyetem területén meg kell őrizni a rendet és tisztaságot. A hulladékot a rendelkezésre álló hulladékgyűjtőknek megfelelően szelektíven kell elhelyezni.
	11. A hallgatónak a baleset, tűzeset, káresemény kialakulásának veszélyét jelentenie kell az oktatónak vagy az egyetem bármely dolgozójának.
	12. Aki az egyetem termének kulcsát átveszi, a terem elhagyása előtt az elektromos berendezések, gépek áramtalanításáról, visszazárásáról köteles gondoskodni.

## Ittas vagy bódult hallgatóval szembeni eljárás

* 1. Amennyiben az oktató, gyakorlatot vezető vagy bármely munkatárs azt észleli, hogy az egyetem területén, illetve a kihelyezett oktatási, gyakorlati helyszínen a hallgató ittas vagy bódult állapotban van jelen, alkoholszondás vizsgálatot kezdeményezhet.
	2. Az alkoholszondás vizsgálatot a munkaköri leírása szerint arra jogosult végezheti el 1 tanú jelenlétében.
	3. A hallgató az alkoholszondás vizsgálatot megtagadhatja. Pozitív szondázási eredmény esetén kérheti, hogy végezzenek rajta véralkohol vizsgálatot is. Pozitív eredmény esetén a vérvizsgálat költségeit a hallgató viseli.
	4. Pozitív eredmény esetén a hallgatónak el kell hagynia az egyetem területét, illetve a kihelyezett oktatási, gyakorlati helyszínt.
	5. A vizsgálatról jegyzőkönyv készül, amely tartalmazza a szondázás eredményét, vagy azt, hogy a hallgató megtagadta a vizsgálatot. A jegyzőkönyvet megküldik a Hallgatói Fegyelmi Bizottság (továbbiakban: HFB) elnökének.
	6. A HFB elnöke a hallgató ellen fegyelmi eljárást kezdeményezhet.

## A hallgatók munka- és tűzvédelmi oktatásának szabályozása

* 1. A hallgatók előzetes, általános elméleti munka- és tűzvédelmi oktatására normál felvételi eljárásban felvett hallgatók esetében az őszi félévben, keresztfélévben felvételt nyert hallgatók esetében a tavaszi félévben a beiratkozáskor, átvett hallgató, vendéghallgató esetén a beiratkozáskor/bejelentkezéskor kerül sor.
	2. A munka- és tűzvédelmi oktatások tartalmazzák az általános és speciális magatartási szabályokat, illetve a munkaterületre, tevékenységre vonatkozó konkrét előírásokat, veszélyforrásokat és a veszélyhelyzetben szükséges teendőket a Tűzriadó Tervben és egyéb vészhelyzeti tervekben foglaltakat.
	3. Tanulmányi kirándulás, szakmai gyakorlat, üzemlátogatás alkalmával a fogadó fél által ismertetett, helyi munka és tűzvédelmi előírásokat, a biztonságos munkavégzés szabályait be kell tartani, az oktatási jegyzőkönyvet alá kell írni.
	4. Időszakos munka- és tűzvédelmi oktatásra kerül sor bekövetkezett balesetet, tűzesetet, kialakult vészhelyzetet követően, a baleset-, munka- és tűzvédelemre ható körülmények, szabályok jelentős változása esetén és új ismereteket igénylő feladat elvégzése előtt.
	5. A hallgatóknak évente egy alkalommal Tűzriadó gyakorlaton kell részt venniük és a Tűzriadó Tervben meghatározott teendőket el kell sajátítaniuk.
	6. [[1]](#footnote-1)A Gólyatáborban résztvevő hallgatók a tábor megkezdésének napján, a HÖK a hallgatók részére tartott tájékoztatásával egy időben a munka- és tűzvédelmi szolgáltató által tartott munka- és tűzvédelmi oktatásban is részesülnek.
	7. A hallgatók munka- és tűzvédelmi oktatása nem jeleni azt, hogy a továbbiakban felügyelet nélkül dolgozhatnak.

## A hallgatók egyetemi munkavégzésének szabályai

* 1. A hallgató munkát hallgatói munkaszerződéssel vagy szakmai gyakorlat, gyakorlati képzés keretén belül végezhet.
	2. Az egyetemen kívüli munkavégzés esetén a hallgatónak a munkáltató munka-, tűz- és balesetvédelemre vonatkozó szabályozását kell betartania.
	3. Hallgatói munkaszerződéssel történő foglakoztatás esetén a munkaköri orvosi alkalmasságot igazoló dokumentumokat a Bér-, Munkaügyi és TB Osztályon kell leadni.
	4. Az egyetemen hallgatói munkaszerződés alapján munkát végző hallgatókra az egyetem Munkavédelmi szabályzata érvényes.
	5. Szakmai gyakorlat, gyakorlati képzés keretében történő munkavégzés során:
		1. A hallgatók nem végezhetnek olyan tevékenységet, amelyre az oktató vagy gyakorlatvető nem ad utasítást, vagy megbízást.
		2. A hallgatónak azt a tényt, hogy állapotos vagy fogyatékkal élő, az őt érő kockázatok helyes megítélése érdekében ajánlatos tudatnia a gyakorlati oktatás vezetőjével.
		3. A hallgató veszélyes munkaeszközt, gépet, berendezést nem kezelhet, illetve ezen nem dolgozhat, felügyelet nélkül munkát nem végezhet, vegyszert, veszélyes anyagot felügyelet nélkül nem használhat.
		4. A hallgató laboratóriumi munka megkezdése előtt köteles megismerni a laboratórium használati rendet és annak rendelkezéseit betartani.
		5. A gyakorlati oktatás, munkavégzés folyamán csak olyan tevékenységet lehet folytatni, amelyhez a gyakorlat vezetője hozzájárult.
		6. A gyakorlatok során a hallgatók által használható készülékeket, eszközöket a gyakorlat vezető minden foglalkozás előtt ellenőrzi munkavédelmi szempontból. Balesetveszélyes, sérült eszközzel, készülékkel a hallgatók még közvetlen felügyelet mellett sem végezhetnek munkát.
		7. A készülékek kezelési utasításában foglaltakat be kell tartani.
		8. A veszélyes anyagok, vegyszerek kezelésére vonatkozó szabályokat be kell tartani.
		9. A berendezések, eszközök, gépek állagát meg kell óvni.
		10. A veszélyes környezet biztonsági szabályait be kell tartani.
		11. Egészségügyi kockázatot, veszélyes helyzetet magában rejtő gyakorlat, munkavégzés során a kiadott egyéni védőfelszerelést, védőruházatot viselni kell.
		12. A hallgató felelős a védőfelszerelés állapotának megőrzéséért. A védőeszköz elhasználódását a gyakorlati oktatás vezetőjének jelenteni kell, a védelemre nem alkalmas védőeszköz haladéktalan kicserélése érdekében.
		13. A hallgatók az adott munkakörben foglalkoztatott dolgozókkal azonos elbírálás alá esnek a védőfelszerelés, védőruházat, védőital juttatás, tisztálkodási és étkezési lehetőség biztosítása, a szúrópróbaszerű, illetve gyanú miatt kezdeményezett munkahelyi ittasságvizsgálat tekintetében.

## Munkabalesetek bejelentése

* 1. A hallgató a gyakorlati foglalkozás, munkavégzés során történt minden balesetét , a tanulmányai folytatását nem érintő, munkaidő kieséssel nem járó sérülést és rosszullétet is köteles a gyakorlat vezetőjének vagy az oktatónak bejelenteni.
	2. Ha a sérült bármilyen ok miatt akadályozva van, balesetét nem tudja jelenteni, azt annak kell megtennie, aki a sérülésről tudomással bír.
	3. A gyakorlati foglalkozást végző oktató, a munkát irányító minden balesetről, sérülésről, rosszullétről jegyzőkönyvet vesz fel.
	4. Ha a baleset nem minősül munkabalesetnek, akkor erről a jogorvoslat lehetőségével a hallgató értesítést kap.
	5. Nem tekinthető hallgatói balesetnek az a baleset, amely a sérültet menet közben a gyakorlati oktatás, munkavégzés helyszínére, illetve onnan vissza a szálláshelyére éri.
	6. Amennyiben az oktató a hallgatói baleset késedelmesen jelenti, úgy ellene fegyelmi vizsgálat indítható.

## Hallgatói rendezvények engedélyeztetési, szervezési szabályai

* 1. Az egyetemen tervezett rendezvényt legkésőbb a rendezvény előtt 10 nappal kérelmezni kell, a rendezvényt a kancellár és a rektor engedélyezi.
	2. Az írásbeli kérelemnek tartalmaznia kell:
		1. a tervezett rendezvény kezdetének és befejezésének várható időpontját, helyszínét;
		2. a rendezvény célját, illetőleg napirendjét;
		3. a rendezvényen résztvevők várható létszámát, a rendezvény zavartalan lebonyolítását biztosító rendezők számát;
		4. a rendezvényt szervező szerv vagy személyek és a szervezők képviseletére jogosult (személy nevét és címét.
	3. A rendezvény rendjének biztosításáért a szervező felelős. Az egyetem a rendezvény rendjének fenntartásában a szervező kérésére közreműködik, a rendezvényt megzavaró személyek eltávolításáról intézkedik.
	4. A rendezvény szervezéséért felelős személy felelős
		1. annak biztosításáért, hogy a résztvevők csak az engedélyezett helyiségeket, tereket használják,
		2. a vészhelyzetre való felkészülésért, beleértve
* a tűzoltókészülékek, tűzcsapok helyének megismerését,
* a vészkijáratok kinyitását,
* elsősegélynyújtó hely kijelölését,
	+ 1. annak biztosításáért, hogy
* a tűzoltó készülékek, tűzcsapok és a
* vészkijáratok hozzáférhetők legyenek.
	1. A kötelező érvényű használati szabályok és magatartási követelmények a rendezvény idején is érvényesek.
	2. Az egyetem vagyonvédelemért felelős munkatársa figyelmeztetését, illetve utasításait a rendezvény ideje alatt is figyelembe kell venni!
	3. Az egyetem a rendezvény szervezői által, illetve a rendezvény alatt a résztvevők által okozott kárt megtéríttetheti, illetve feljelentést tehet.
	4. A felsőoktatási intézmény hivatalos nevének felhasználásával szervezett rendezvény a rendezvény programjainak tartalmáért felelős személy (szervező) kérelmére rektori engedéllyel tartható.
	5. A felsőoktatási intézmény a felsőoktatási intézmény hivatalos nevének felhasználásával szervezett rendezvények szervezőiről a rendezvény kezdetétől számított 5 évig az alábbi személyes és különleges adatok körét tartja nyilván:
		1. a természetes személyazonosító adatai,
		2. adóazonosító jele,
		3. lakóhelye,
		4. elérhetősége.
	6. A felsőoktatási intézmény a FIR-be adatot közöl az (1) bekezdés szerint nyilvántartott adatokról. Az adatközlés a Hivatal által meghatározott módon történik.
	7. A rendezvény részvételi felhívásának a szervező nevét tartalmaznia kell.
1. módosította: a Szenátus 88/2016. (XII.14.) számú határozatával [↑](#footnote-ref-1)